Langas į kiemą

Langas į kiemą () – JAV 1954 m. detektyvinis trileris, režisuotas Alfredo Hitchcocko. Filme pagrindinius vaidmenis sukūrė James Stewart ir Grace Kelly. 

„Langas į kiemą“ vertinamas vienu geriausių Alfredo Hitchcocko filmų ir vienu geriausių visų laikų filmų. Filme pasakojama apie vienišą fotografą, kuris susilaužęs koją stebi pro langą kiemo kaimynus. Vienas kaimynų pradeda elgtis labai įtartinai, fotografas įtaria žmogžudystę.

Istorija 

Filmas sukurtas Cornell Woolrich novelės „Tai turėtų būti žmogžudystė“ („It Had to Be Murder“) motyvais. Filmo premjera įvyko 1954 m. rugpjūčio 1 d. „Langas į kiemą“ susilaukė komercinės sėkmės. Filmo biudžetas buvo apie 1 mln. JAV dolerių, o pasaulio kino teatruose jis surinko apie 36,7 mln JAV dolerių pajamų. 

Filmas susilaukė labai palankaus kritikų įvertinimo. Nors filmo scenos atrodo tarsi filmuotos realioje miesto aplinkoje, tačiau filmavimas iš tikro vyko „Paramount Pictures“ studijose, o pagrindinio veikėjo fotografo Džefrio kambarys buvo pirmajame aukšte.

Veikėjai 
 L. B. Džefris (pravarde „Džefas“, akt. James Stewart) − fotografas, prikaustytas prie kėdės dėl sulaužytos kojos;
 Liza Kerol Fremon (akt. Grace Kelly) − pasiturinti intelektualinių miesto sluoksnių lankytoja, Džefrio draugė;
 Stela (akt. Thelma Ritter) − draudimo kompanijos samdoma slaugytoja, kuri prižiūri Džefrį;
 Tomas Dž. Doilis (akt. Wendell Corey) − Džefrio pažįstamas detektyvas,
ir kiti.

Siužetas 

Fotografas L.B. Džefris susilaužė koja ir turi leisti laiką kėdėje. Jo butas yra viename didmiesčio kvartalų ir langas atsiveria į daugiabučių namų kiemą. Iš neturėjimo ką veikti Džefris stebi aplinkinius kaimynus, jų barnius ir kasdienius užsiėmimus. Tarp jo kaimynų: šokėja, kompozitorius, pagyvenusi pora, kurios vyras slaugo sergančią žmoną, įsimylėjusi jauna porelė, vieniša pagyvenusi moteris. Džefriui paskambinus žurnalo, kuriame dirba, redaktoriui, paaiškėja, kad jam dar liko savaitė gipse. 

Po pokalbio su redaktoriumi Džefrį aplanko draudimo kompanijos samdoma slaugytoja Stela, kuri atlieka Džefrio priežiūrą. Jie kalbasi kasdieniškais dalykais. Stela Džefrį perspėja, kad kaimynų stebėjimas gali reikšti bėdą. Į tai Džefris atsako, kad jis ir laukia „bėdos“. Po to jie kalba apie Džefrį lankančią Lizą Kerol Femon. Seselė Stela pataria Džefriui ją imti ir vesti, Džefris bando išsisukinėti teisindamasis charakterių ir gyvenimo būdo nesuderinamumu.

Vakare Džefrį aplanko Liza. Ji suorganizuoja vakarienę ir demonstruoja Džefriui savo suknelę. Džefris visai nėra tikras, kad ji galėtų būti jo žmona. Tačiau jį susitikimo metu nemažiau traukia žvilgtelėti pro langą. Jis kartu su Liza pradeda aptarinėti, kas vyksta kieme. Lizai išėjus ir kvartalui sumigus Džefris išgirsta dūžtančio stiklo garsą ir moters šūksmą. Prasideda liūtis. Džefris apie 2 valandą nakties pastebi, kad gretimo namo gyventojas, slaugantis savo sergančią žmoną, palieka namus su dideliu lagaminu.

Kitą rytą Džefris su Stela pastebi, kad šis kaimynas (pavarde Torvaldis) įtariai žiūri pro langą, o jo žmonos nebėra. Kaimynų šuniukas rausiasi ties gėlių lysve, prie kurios Torvaldis anksčiau dirbo. Džefriui kyla įtarimai, jis pasiima binoklį ir pradeda dar atidžiau stebėti kaimynus. Fotografas bando sudominti tuo Lizą ir Stelą, paskambina pažįstamam detektyvui. Gal įvyko žmogžudystė ...

Apdovanojimai, nominacijos ir pripažinimas 

 1954 m. Nacionalinė kino kritikų taryba. Geriausia aktorė (Grace Kelly);
 1954 m. Niujorko kino kritikų ratelis. Geriausia aktorė (Grace Kelly);
 1954 m. Edgaro Alano Po apdovanojimai. Geriausias metų filmas; 
 1955 m. JAV kino meno ir mokslo akademijos apdovanojimai (Oskaras). 4 nominacijos (geriausias režisierius, kinematografija, scenarijus ir garsas); 
 1955 m. BAFTA apdovanojimai. Nominacija geriausiam filmui;
 1998 m. Amerikos filmų institutas. 42-as geriausias JAV filmas;
 2008 m. Amerikos filmų institutas. 3-ias geriausias mistinis JAV filmas.

Taip pat skaitykite 

 Svaigulys (1958 filmas)
 Psichopatas (1960 filmas)
 Paukščiai (1963 filmas)

Šaltiniai 

Trileriai
1954 filmai
Alfredo Hičkoko filmai
JAV filmai